Diari Oficial de la Generalitat Valenciana


Sumari del DOGV 8201, del 29-12-2017 (2017/11219)

RESOLUCIÓ de 21 de desembre de 2017, del director de l'Agència Valenciana de Seguretat i Resposta a les Emergències, per la qual es deleguen determinades atribucions en distints òrgans de l'Administració de la Generalitat.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8201

Data del DOGV
:   29-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11765


Data del document
:   21-12-2017

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

RESOLUCIÓ de 21 de desembre de 2017, del director de l'Agència Valenciana de Seguretat i Resposta a les Emergències, per la qual es deleguen determinades atribucions en distints òrgans de l'Administració de la Generalitat. [2017/11988]  
La Llei 4/2017, de 3 de febrer, de la Generalitat, crea l'Agència Valenciana de Seguretat i Resposta a les Emergències (d'ara en avant AVSRE), com a organisme autònom dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'AVSRE té personalitat jurídica pública pròpia i plena capacitat d'obrar per a organitzar i exercir les funcions que se li atribuïsquen i per al compliment dels fins que té encomanats segons la seua llei de creació.  
  
Pel Decret 122/2017, de 15 de setembre, del Consell, s'aprova el Reglament orgànic i funcional de l'AVSRE, la publicació del qual s'efectua en el Diari Oficial de la Generalitat Valenciana número 8136, del 27 de setembre de 2017, i entra en vigor, segons la disposició final segona, el 28 de setembre de 2017.  
Entre les funcions de l'AVSRE destaca l'execució de les polítiques de la Generalitat en matèria d'interior, seguretat pública, protecció ciutadana, gestió d'emergències i coordinació de policies locals i dels serveis de prevenció d'incendis i salvament. Així mateix, li correspon la gestió de la Unitat del Cos Nacional de Policia adscrita a la Comunitat Valenciana, del Servei de Bombers Forestals, extinció d'incendis forestals, i participació de la Generalitat en els consorcis de bombers, així com la direcció i gestió de l'encàrrec del Consell de Seguretat Nuclear a la Generalitat i, finalment, el desenvolupament de la formació de les policies locals i el personal de serveis essencials i complementaris d'intervenció davant d'emergències i protecció civil.  
  
Segons l'article 11 de la Llei 4/2017, de 3 de febrer, correspon a la persona titular de la Direcció de l'AVSRE, entre altres: f) La gestió econòmica i pressupostària del pressupost de l'AVSRE: autoritzar, disposar i reconèixer obligacions econòmiques, com també ordenar pagaments d'acord amb el que estableix la normativa en matèria d'hisenda pública. I, segons l'article 16 de la llei esmentada, l'AVSRE té tresoreria pròpia.  
  
Tenint en compte que l'article 9 del decret esmentat estableix que la persona titular de la Direcció de l'AVSRE pot delegar l'exercici de competències o la firma en els termes previstos en la Llei 4/2017, de 3 de febrer, de la Generalitat; i que la delegació de l'exercici de les competències i, si fa el cas, de la revocació s'ha d'efectuar per Resolució de la Direcció de l'AVSRE, que s'ha de publicar en el Diari Oficial de la Generalitat Valenciana.  
Atés el què s'ha exposat anteriorment, i per tal de dotar de major agilitat la gestió dels assumptes la competència dels quals té assignada la Direcció de l'AVSRE, es considera oportú, d'acord amb el principi d'eficàcia que regeix l'actuació de les administracions públiques, delegar determinades atribucions en els termes exposats anteriorment.  
  
En virtut d'això, i de conformitat amb allò que disposa l'article 12 de la Llei 4/2017, de creació de l'AVSRE i en l'article 9 del Decret 122/2017, de 15 de setembre, del Consell, pel qual s'aprova el reglament orgànic i funcional de l'AVSRE; i en els articles 9 i 10 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar indistintament en la persona titular de la Subdirecció General de Seguretat, en la persona titular de la Subdirecció General d'Emergències, en la persona titular de la Secretaria Tècnica i en la persona titular de la Subdirecció General de la Tresoreria, l'ordenació general de pagaments i la realització material dels pagaments, tant per operacions pressupostàries com per operacions extrapressupostàries.  
  
  
Segon  
Aquesta delegació d'atribucions pot ser revocada en qualsevol moment per l'òrgan delegatori, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic.  
Les atribucions delegades en aquesta resolució poden ser avocades, en els termes i amb els requisits que estableix l'article 10 d'aquesta última norma.  
  
Tercer  
Quan es faça ús d'aquesta delegació, s'ha de fer constar expressament en la resolució o l'acte que s'adopte i es consideren dictades per l'òrgan delegatori.  
Les atribucions exercides per delegació no poden ser objecte de delegació en un altre òrgan.  
  
Quart  
Aquesta resolució produeix efectes des del dia en què es publique en el Diari Oficial de la Generalitat Valenciana.  
  
València, 21 de desembre de 2017.- El director: José María Ángel Batalla.